SPECIELT TIL DIG DER MÅ AFBRYDE GRAVIDITETEN AF MEDICINSKE GRUNDE
Samtale og Mifegyne
Mød fastende til indlæggelsen
Hvis fosteret er levende, skal du have tilladelse fra Abortsamrådet til at afslutte graviditeten. Vi sender ansøgningen på vegne af dig. Typisk kommer afgørelsen dagen efter at ansøgningen er sendt. Vi kontakter dig telefonisk med information om afgørelsen og videre plan.
Hvis Abortsamrådet giver tilladelse til at afbryde graviditeten, og du har underskrevet blanket A eller B ”Anmodning om svangerskabsafbrydelse” kan vi gå videre med afbrydelse af graviditeten.
Når man er mere end 12 uger henne i graviditeten er en medicinsk abort den mest skånsomme afslutning både fysisk og psykisk.
Inden du får foretaget aborten, er det en god idé at tænke over, hvad du/I ønsker, der skal ske med fosteret efter aborten. Det kan være svært at forholde sig til, og det er heller ikke det hele, du skal tage stilling til med det samme.
Hvordan ønsker du/I der bliver draget omsorg for fosteret:
Du/I søger selv for almindelig begravelse.
Du/I lader hospitalet sørge for nedgravning.
Du/I ønsker fosteret bortskaffet.
Hvis fosteret er dødt, har svære misdannelser eller alvorlige kromosomafvigelser, vil vi ofte anbefale obduktion og eventuelt kromosomundersøgelse af fosteret, for at få så meget viden så muligt om omfang og eventuelt årsag. Det kan i nogle tilfælde også have betydning for eventuelle fremtidige graviditeter. Vi tilbyder en opfølgende samtale ved en læge efter 6-8 uger.
Du finder mere info om Abortsamrådet på www.rn.dk ved at søge på 'Abortsamråd' eller på www.retsinformation.dk under Sundhedslovens kapitel 27.
Hvis fosteret er levende skal du komme af 2 omgange med et par dages mellemrum.
Du skal møde på Fødegangen eller det sengeafsnit, som vi har aftalt. Du vil få taget blodprøver, og efterfølgende får du en tablet med et anti-hormon, Mifegyne, som hæmmer v irkningen af kroppens eget graviditetshormon og modner livmoderhalsen, så den bliver klar til den egentlige igangsættelse. Hvis du kaster op inden for 1 time efter indtagelsen skal du have en ny tablet. Op mod 3 % oplever blødning og abort som følge af Mifegyne.
Du vil have mulighed for at tale med en jordemoder om det kommende forløb, og herefter kan du tage hjem.
1-2 dage senere om morgenen skal du igen møde på sengeafsnittet eller fødegangen på det aftalte tidspunkt. Du må gerne have en pårørende med, der kan være sammen med dig under hele forløbet. Vi måler dit blodtryk, din puls og temperatur. Herefter får du et drop i hånden med sukkervand. En jordemoder varetager din behandling. Du får lagt 2 stikpiller op i skeden. Stikpillerne indeholder et hormon, som får livmoderen til at trække sig sammen. Når du har fået stikpillerne lagt op i skeden, skal du ligge i sengen i 1 time. Herefter må du stå op, og bevæge dig rundt. Du får 2 stikpiller hver 3. time, indtil du har aborteret, dog højst 5 gange pr. dag. De fleste vil abortere i løbet af den første dag. Du får smertestillende medicin efter behov.
Når du har aborteret, kan der være behov for en udskrabning af væv fra livmoderen. Udskrabningen skal sikre, at livmoderen er helt tømt for graviditetsvæv. Udskrabningen foregår på operationsafsnittet, og du er i rygbedøvelse eller fuld bedøvelse under indgrebet. Inden indgrebet taler du med en narkoselæge, som ud fra din helbredstilstand vurderer, hvilken form for bedøvelse, du skal have.
Når du kommer tilbage på sengeafsnittet, observerer vi dig for at kontrollere din tilstand efter bedøvelsen.
Du får noget at drikke, og du kan også få noget at spise, hvis du har lyst. Du må stå ud af sengen, så snart du føler dig klar til det.
Hvis du er mere end 18 uger henne i graviditeten får du nogle tabletter, der hæmmer mælkeproduktionen.
Vi forventer, at du kan udskrives samme dag. Du har mulighed for at få en opfølgende samtale med en jordemoder efter 2-3 uger. Hvis du ønsker det, aftaler vi tidspunktet for samtalen med det samme.
Den dag du skal have lagt stikpiller op i skeden, skal du møde fastende Du skal derfor følge disse retningslinjer før indlæggelsen:
Kontaktlinser. Fortæl jordemoderen, hvis du bruger kontaktlinser. For en sikkerheds skyld bør du fjerne linserne, allerede mens du er i sengeafsnittet.
I den første uge efter aborten kan du bløde svarende til menstruation. Blødningen skal være aftagende.
De første 2-3 uger kan du også have øget udflåd.
Aborten kan påvirke dig følelsesmæssigt, og du kan have brug for at tale med nogen om dine tanker og følelser. Din læge kan henvise dig til en psykolog. Vær opmærksom på, at du selv skal betale en del af udgiften (ca. 40%).
Din læge eller en præst kan også være gode samtalepartnere efter aborten.
Tlf. 97 66 31 09 eller 97 66 31 08
Tlf. 97 66 30 00